FS Démocratie (1904)

Démocratie oli 1908 valmistunut Ranskan laivaston Liberté-luokan pre-dreadnought-taistelulaiva.
Valmistus.
Alus tilattiin Brestin laivastontelakalta, missä köli laskettiin 1. toukokuuta 1903. Alus laskettiin vesille 30. huhtikuuta 1904 ja otettiin palvelukseen 9. tammikuuta 1908.
Palvelus.
Palvelukseen oton jälkeen alus lähti Brestistä Touloniin, jonne se saapui 20. tammikuuta 1908. Alus liitettiin 10. maaliskuuta Ranskan Välimeren laivaston 1. laivueen 1. divisioonaan, jonka komentajan vara-amiraali Germinetin lippulaivana oli "Patrie". Divisioonan kolmantena aluksena oli "République". Laivaston Brestiin ja Touloniin sijoitetut laivastot harjoittelivat 10. kesäkuuta alkaen Välimerellä, mikä vei alukset aina Bizerteen. Lokakuussa alus vieraili divisioonan mukana Barcelonassa, missä Espanjan kuningas Alfonso XIII vieraili lippulaivalla.
Alus lähti 2. kesäkuuta 1909 "Patrien", "Libertén" ja panssariristeilijä "Ernest Renanin" kanssa Toulonista harjoittelemaan Atlantille. Osasto kohtasi 12. kesäkuuta Cádizissa "Républiquen", "Justicen" ja panssarikansiristeilijä "Galiléen". Alukset olivat Pertuis d'Antiochen salmessa sukellusveneharjoituksen maaleina, minkä jälkeen ne laskivat ankkurinsa La Pallicessa. Oltuaan radiolaitekokeissa ja ampumaharjoituksessa Quiberoninlahdella osaston alukset palasivat Brestiin, missä ne olivat 8.-15. heinäkuuta. Osasto saapui 16. heinäkuuta Le Havreen, missä se kohtasi pohjoisen laivueen alukset. Seuraavana päivänä Ranskan presidentti Fallières tarkasti laivaston. Laivasto oli 27. heinäkuuta Cherbourgissa, missä presidentti tarkasti laivaston Venäjän tsaarin kanssa. Alus lähti 17. elokuuta divisioonansa mukana Touloniin. Aluksella syttyi 2.-3. syyskuuta välisenä yönä tulipalo kattilahuone No. 2:n ja hiilivaraston välisessä korkilla täytetyssä laipiossa. Ammusvarasto täytettiin vedellä räjähdyksen estämiseksi. Tulipalo saatiin kuitenkin nopeasti tukahdutettua. Divisioona saapui 6. syyskuuta Toulonin redille.
Välimeren laivueen aluksista muodostettiin 18. helmikuuta 1910 kolme osastoa, jotka harjoittelivat hyökkäystä Nizzan linnoitukseen. Laivueiden tarkastaja vara-amiraali Jauréguiberry nosti 15.-18. maaliskuuta 1911 lippunsa aluksella, jolla tehtiin muutama lyhyt purjehdus. Kumpikin Välimeren laivueen divisioona lähti 16. huhtikuuta purjehdukselle Bizerteen, jonne ne saapuivat kaksi päivää myöhemmin. Seuraavana päivänä presidentti Fallières tarkasti alukset. Alukset palasivat 29. huhtikuuta Touloniin, missä presidentti palkitsi miehistöt tuplaamalla annokset ja poistamalla rangaitukset. Touko-kesäkuussa laivue kävi Korsikalla, Cagliarissa, Bizertessä, Bônessa, Philippevillessä, Bougiessa ja Algerissa. Danton-luokan alusten palvelukseenoton jälkeen elokuussa 1. laivueen "Démocratie" siirrettiin muiden Patrie-luokan alusten kanssa 2. laivueeseen. Siirron yhteydessä palvelusta myös rajoitettiin, kunnes 4. syyskuuta pidettiin Cape Brunissa suuri laivastokatselmus. Alus lähti 11. syyskuuta Välimeren laivueen mukana sotaharjoitukseen, mistä se palasi 16. syyskuuta.
Ensimmäisen maailmansodan alkaessa alus oli Välimeren laivaston 2. laivueen 1. divisioonassa "Justicen" kanssa. Amiraali Boué de Lapeyrère määräsi 2. laivueen ja "Corvillen", 2. kevyen divisioonan panssariristeilijöiden, lentokoneiden emälaivan "Foudren" sekä 12 torpedoveneen kanssa Bougieen. Alukset muodostivat osasto B:n, jonka tehtävänä oli osaltaan estää keskusvaltojen meriliikenne. Algerissa ollut 2. laivue määrättiin saattamaan seitsemän joukkojenkuljetustalusta, joissa oli 7 300 Ranskan XIX armeijakunnan sotilasta. "Courbet" ja "Condorcet" vastaanottivat 7. elokuuta 1914 saattueen suojaamisen.
Ranskan laivaston vara-amiraali Ametin komentama 2. laivue oli 1. tammikuuta 1919 alkaen Mustallamerellä ja Marmaramerellä. Laivueen taistelulaivat "Justice", "Démocratie", "Diderot", "Vergniaud" ja "France" olivat Konstantinopolissa, mistä "Démocratie" siirrettiin Smyrnaan. Alus oli panssariristeilijä "Ernest Renanin" kanssa Odessan itäpuolella Tendrassa, kunnes ne lähtivät 25. toukokuuta 1919 Konstantinopoliin. Suurvisiiri Damad Ferid Pasha nousi alukselle, joka kuljetti hänet saattueineen Pariisiin. Alus saapui 11. kesäkuuta Touloniin. Alus liitettiin 10. heinäkuuta tykistökouluun. Alus siirrettiin 1. huhtikuuta 1920 erityisreserviin ja poistettiin alusluettelosta 18. toukokuuta 1921. Kesäkuussa alus siirrettiin Savonaan romutettavaksi.